കാമറോൺ ഡയസ്

കാമറോൺ മിഷേൽ ഡയസ് (ജനനം: ആഗസ്റ്റ് 30, 1972) ഒരു അമേരിക്കൻ ചലച്ചിത്ര നടിയും നിർ‌മ്മാതാവും മുൻ ഫാഷൻ മോഡലുമാണ്. അവർ താരപദവിയിലേയ്ക്കുയർന്നത് "ദ മാസ്ക്" (1994), "മൈ ഫ്രണ്ട്സ് വെഡ്ഡിംഗ്" (1997) "ദേയർ ഈസ് സംതിംഗ് എബൌട്ട് മേരി" (1998) എന്നീ ചിത്രങ്ങളിലൂടെയാണ്. അവർ അഭിനയിച്ച മറ്റു പ്രധാന ചിത്രങ്ങൾ  "ചാർലീസ് എഞ്ചൽസ്" (2000) അതിൻറെ തുടർച്ചയായ "ചാർലീസ് എഞ്ചൽസ്: ഫുൾ ത്രോട്ടിൽ" (2003), "ദ സ്വീറ്റസ്റ്റ് തിംഗ്സ്" (2002), "ഇൻ ഹെർ ഷൂസ് (2005), ദ ഹോളിഡേ (2006), വാട്ട് ഹാപ്പൻസ് ഇൻ വെഗാസ് (2008), മൈ സിസ്റ്റേർസ് കീപ്പർr (2009), നൈറ്റ് ആൻറ് ഡേ (2010),  ദ ഗ്രീൻ  ഹോർനറ്റ് (2011), ബാഡ് ടീച്ചർ (2011), വാട്ട് ടു എക്സ്പെക്റ്റ് വെൻ യു ആർ എക്സ്പെക്റ്റിംഗ്" (2012), "ദ കൌൺസെലർ"(2013), "ദ അദർ വുമൺ, സെക്സ് ടേപ്പ്,"  "ആനീ" (എല്ലാം 2014) എന്നിവയാണ്.

"ബീയിംഗ് ജോൺ മാക്കോവിച്ച്" (1999), "വാനിലാ സ്കൈ" (2001), "ഗാംഗ്സ് ഓഫ് ന്യയോർക്ക്" (2002) "ദേർസ് സംതിംഗ് എബൌട്ട് മേരി" (1998) എന്നീ ചിത്രങ്ങളിലെ അത്യൂജ്ജല വേഷങ്ങൾക്ക് അവർ നാലു ഗോൾഡൻ ഗ്ലോബ് പുരസ്കാരങ്ങൾക്ക് നാമനിർദ്ദേശം ചെയ്യപ്പെട്ടിരുന്നു. 2013 ൽ 40 വയസിനു മുകളിൽ പ്രായമുള്ള ഏറ്റവും കൂടുതൽ പ്രതിഫലം പറ്റുന്ന ഹോളിവുഡ് നടിയായിരുന്നു അവർ. 

 ജീവിതരേഖ 
1972 ഓഗസ്റ്റ് 30 ന് കാലിഫോർണിയയിലെ സാൻ ഡിയേഗോയിൽ, ഒരു ഇറക്കുമതി/കയറ്റുമതി ഏജന്റായിരുന്ന ബില്ലിയുടെയും (മുമ്പ്, ഏർലി) കാലിഫോർണിയ എണ്ണക്കമ്പനിയായ യുനോകാലിൽ ഫോർമാനായി ജോലി ചെയ്തിരുന്ന എമിലിയോ ഡയസിന്റെയും മകളായി കാമറൂൺ മിഷേൽ ഡയസ് ജനിച്ചു. ഡയസിന് ചിമെനെ എന്നൊരു മൂത്ത സഹോദരികൂടിയുണ്ട്. പിതാവിന്റെ കുടുംബം ക്യൂബൻ വംശജരാണ്. ഡയസിന്റെ പൂർവ്വികർ സ്പെയിനിൽ നിന്ന് ക്യൂബയിലേക്ക് എത്തിയവരാണ്. തന്റെ നേരിട്ടുള്ള സ്പാനിഷ് പൂർവ്വികർ കാഡിസ് പട്ടണത്തിൽ നിന്നുള്ളവരാണെന്ന് ഡയസ് ഒരിക്കൽ പറഞ്ഞു. പിന്നീട്, ഫ്ലോറിഡയിലെ ടാമ്പയിലെ വൈബോർ സിറ്റിയിൽ സ്ഥിരതാമസമാക്കിയ അവർ തുടർന്ന് പിതാവ് ജനിച്ച ലോസ് ഏഞ്ചൽസ് പ്രദേശത്തേക്ക് താമസം മാറി. അമ്മയ്ക്ക് പ്രധാനമായും ഇംഗ്ലീഷ്, ജർമ്മൻ വംശപാരമ്പര്യമുണ്ട്.

ലോംഗ് ബീച്ചിൽ വളർന്ന ഡയസ്, ലോസ് സെറിറ്റോസ് എലിമെന്ററി സ്കൂളിലും തുടർന്ന് ലോംഗ് ബീച്ച് പോളിടെക്നിക് ഹൈസ്കൂളിലും പഠിച്ചു, അവിടെ റാപ്പർ സ്നൂപ് ഡോഗിന്റെ സഹപാഠിയായിരുന്നു അവർ. ഹൈസ്കൂളിൽ പഠിക്കുമ്പോൾ തന്നെ, 16 വയസ്സിൽ എലൈറ്റ് മോഡൽ മാനേജ്മെന്റുമായി ഒരു മോഡലിംഗ് കരാറിൽ ഒപ്പുവച്ച അവർ കാൽവിൻ ക്ലീൻ, ലെവീസ് എന്നിവയുടെ പരസ്യങ്ങളിൽ പ്രത്യക്ഷപ്പെട്ടു. അടുത്ത വർഷം, 17 വയസ്സുള്ളപ്പോൾ, 1990 ജൂലൈ ലക്കത്തിലെ സെവൻറ്റീൻ മാസികയുടെ കവറിൽ അവരുടെ ഫോട്ടോ അച്ചടിച്ചുവന്നു. ഡയസ് ഓസ്ട്രേലിയയിൽ 2 മുതൽ 3 മാസം വരെ മോഡലിംഗ് ജോലി ചെയ്യുകയും 1991 ൽ സിഡ്നിയിൽ കൊക്കകോളയ്ക്കായി ഒരു പരസ്യ ചിത്രീകരണത്തിൽ സഹകരിക്കുകയും ചെയ്തു.

 അവലംബം